H έκθεση του ΔΝΤ για τις προοπτικές της παγκόσμιας οικονομίας
προειδοποιεί Ουάσιγκτον και Βρυξέλλες να θέσουν υπό έλεγχο τα δημοσιονομικά τους ελλείμματα
Το Διεθνές Νομισματικό Ταμείο ζητά απ’ τις ΗΠΑ να θέσουν υπό έλεγχο άμεσα το τεράστιο δημοσιονομικό τους έλλειμμα έτσι ώστε να αποφευχθεί αποσταθεροποίηση του διεθνούς χρηματοπιστωτικού συστήματος. Στην τελευταία του έκθεση για τις προοπτικές της παγκόσμιας οικονομίας το ΔΝΤ αναφέρει ότι η Ουάσιγκτον χρειάζεται «αξιόπιστη στρατηγική» για την σταθεροποίηση του δημοσιονομικού της χρέους μεσοπρόθεσμα. Συγκεκριμένα η έκθεση αναφέρει ότι οι ΗΠΑ πρέπει να θέσουν υπό έλεγχο τις δαπάνες για προγράμματα κοινωνικής πρόνοιας όπως οι συντάξεις και να προβούν σε μεταρρυθμίσεις του φορολογικού συστήματος έτσι ώστε να καταφέρουν «σημαντική μείωση» του ελλείμματος του προϋπολογισμού μεσοπρόθεσμα. Σύμφωνα με την έκθεση το δημοσιονομικό έλλειμμα των ΗΠΑ αναμένεται να φτάσει στο 10,8% του Ακαθάριστου Εγχώριου Προϊόντος φέτος, σε σύγκριση με 10,6% του ΑΕΠ που ήταν πέρυσι. Σε διεθνές επίπεδο το ΔΝΤ αναφέρει ότι η διεθνής οικονομική ανάκαμψη ενισχύεται, αλλά αντιμετωπίζει νέες απειλές από τις υψηλές τιμές πετρελαίου, τα δημοσιονομικά ελλείμματα στις ανεπτυγμένες χώρες και τον πληθωρισμό στις αναδυόμενες οικονομίες. Το Ταμείο προβλέπει παγκόσμια οικονομική ανάπτυξη της τάξης του 4,4% φέτος και 4,5% για του χρόνου. Το ΔΝΤ προσθέτει ότι οι αναδυόμενες οικονομίες συνεχίζουν να αποτελούν την κινητήρια δύναμη της παγκόσμιας οικονομικής ανάκαμψης, με την Κίνα έτοιμη να καταγράψει την υψηλότερη ανάπτυξη της τάξης του 9,6% για φέτος. Η οικονομία της Ινδίας αναπτύσσεται με ποσοστό 8,2%. Η έκθεση του Ταμείου προβλέπει ότι οι οικονομίες της δύσης θα αναπτυχθούν κατά 2,4% φέτος με τις οικονομίες της Ευρωζώνης να φθάνουν το ποσοστό ανάπτυξης του 1,6%. Το Διεθνές Νομισματικό Ταμείο εκφράζει ανησυχία για τους «ελλειμματικούς προϋπολογισμούς» στις ΗΠΑ και την Ευρώπη και σημειώνει ότι η παγκόσμια οικονομία αντιμετωπίζει ακόμη προκλήσεις σε επίπεδο «δημοσιονομικών και χρηματοπιστωτικών μεταρρυθμίσεων και εξισορρόπησης της διεθνούς ζήτησης».